钦定古今图书集成/理学汇编/经籍典/第079卷 > 宋朱子大全集 > 《答林彦谋》
## 钦定古今图书集成/理学汇编/经籍典/第079卷 > 宋朱子大全集 > 《答林彦谋》

所论《正蒙》大旨，则恐失之太容易尔。夫道之极致，物
我固为一矣，然岂独物我之间验之？盖天地鬼神，幽
明隐显，本末精粗，无不通贯而为一也。《正蒙》之旨诚
不外是，然圣贤言之则已多矣，《正蒙》之作，复何为乎？
恐须反复研究其说，求其所以一者而合之。于其所
谓一者，必铢铢而较之，至于钧而必合；寸寸而度之，
至于丈而不差，然后为得也。《孟子》曰“博学而详说之”，
将以反说约也，正为是尔。今学之未博，说之未详，而
遽欲一言探其极致，则是铢两未分而臆料钧石，分
寸不辨而目计丈引，不惟精粗二致，大小殊观，非所
谓一以贯之者。愚恐小差积而大谬生，所谓钧石丈
引者不得其真矣。